巡省途次上黨舊宮賦
作者：明皇帝
朝代：唐

paragraphs: 三千初擊浪，九萬欲摶空。
天地猶驚否，陰陽始遇蒙。
存貞期歷試，佐貳佇昭融。
多謝時康理，良慙實賴功。
長懷問鼎氣，夙負拔山雄。
不學劉琨舞，先歌漢祖風。
英髦既包括，豪傑自牢籠。
人事一朝異，謳歌四海同。
如何昔朱邸，今此作離宮？
雁沼澄瀾翠，猿巖落照紅。
小山秋桂馥，長坂舊蘭叢。
即是淹留處，乘歡樂未窮。